
Hvis du skulle si noe om deg selv som ingen andre vet, hvis du ville fortelle en hemmelighet om deg selv, hva ville det ha vært? Det kunne blitt vår egen, lille hemmelighet, din og min. Og vi holder verden utenfor, sa hun. Og han kunne ikke stå imot. Han ville så gjerne fortelle.


PROLOG

Det var rett etter midnatt at de første fuglene falt. Først var det bare noen få som landet som lette fjær på bakken, så ble det flere og flere. I mørket så de dalende kroppene ut som skygger, og snart lå det et tjuetalls svarte, små fugler på grusveien. De skapte en merkelig kontrast til de hvitblomstrende slåpetornbuskene rundt omkring. Og selv om fuglene hadde styrtet hjelpeløst i døden, lå de fleste av dem med vingene pyntelig langs siden, som om de sov en fredelig søvn.

Mannen som sto midt i veien, virket fastfrosset. I det dunkle månelyset var det bare så vidt han syntes. Om noen hadde sett ham, ville de kanskje oppdaget at han holdt hånden over munnen, som for å hindre seg selv i å skrike, men han var alene, og det eneste som hørtes, var vårvinden som fikk løvet på trærne til å dirre rundt ham.

Sakte løftet han blikket mot himmelen. De var som løv en vakker høstdag, tenkte han. Men det var ikke løv som falt, og nå skulle det aldri mer bli høst, eller noen annen årstid heller for den saks skyld. Ikke for ham, ikke etter det han hadde gjort. Han var ikke menneske lenger. Det som en gang hadde vært menneskelig hos ham, eksisterte ikke lenger. Fingrene kjentes dovne da han lot den blodige øksen falle ned i grusen.

Smellene fra fyrverkeriet blandet seg med den fjerne lyden av et kor som sang. «Sköna mai välkommen».


MANDAG 30. APRIL

1.

De skulle dø, han skulle dø, alle skulle dø, og det var ingenting å gjøre ved det.

Friedrich Steuer smugkikket på kvinnen ved siden av seg i køen. Hun la håndvesken sin på båndet, tok ut mobilen og nøklene og la dem for seg i den grå plastboksen. I et øyeblikk vendte hun sitt solbrune ansikt mot ham og smilte før hun tok mobilen opp på andre siden av sikkerhetskontrollen. Hjertet galopperte som en vettskremt hare i brystet hans. Nå var det hans tur. Han la ansiktet i det han håpet var en nonsjalant mine og tygde videre på tyggegummien sin. Det han minst av alt ville ha nå, var spørsmål som fikk ham ut av balanse.

«Har du skarpe gjenstander på deg? Væsker?»

Den rødhårede sikkerhetskontrolløren så på ham med blasert mine.

«Nei, ingenting.»

Han hadde nemlig ingenting. Sakene hans var allerede i Sverige. Han var bare en del av døden, et motvillig redskap som ikke ble avslørt av en simpel røntgenmaskin. De kunne skjære kofferten hans i småbiter uten å finne annet enn et par underbukser og noen T-skjorter.

«Er du sikker?»

«Ja.» Friedrich tygde frenetisk på tyggegummien og konsentrerte seg om smaken av peppermynte for ikke å røpe noe med blikket. Å mislykkes var utelukket. Han skjøv fra seg tankene på kona og sønnen, på Catherine og Sascha.

«Skal du på ferie?»

«Ja, besøke venner.»

Den rødhårede mannen bak bordet trakk slapt på skuldrene og rakte tilbake passet.

«Ja, god tur, da», sa han.

*

Friedrich Steuer visste at det ikke ville bli en trivelig reise, ingenting hadde vært lett og trivelig siden den dagen da han gikk inn på den internettkafeen i Köln. Hvorfor hadde han vært så fullstendig idiot? En så blåøyd tosk? Svaret var enkelt. Det var dette suget i ham, bekreftelsesbehovet, og når han først var kommet i gang, hadde han ikke klart å styre unna den nettsiden. Snart hadde det som begynte som en liten chat med en jente fra Sverige, utartet til et mareritt. Han husket fremdeles de første ordene som hadde dukket opp på skjermen: Er du pen?

Han hadde selvsagt svart ja, vel vitende om at få ville kalt ham akkurat det. Det kantete ansiktet var verken vennlig eller tiltalende. De dradde munnvikene fikk munnen til å se stram ut, og kinnene var en anelse innsunkne. Ved første øyekast så han hard ut. Bare den som så ham dypt inn i de smale øynene, kunne ane en mann hvis største skrekk var å bli kritisert eller avvist. Men ingen visste årsaken, ikke engang Catherine eller Sascha. Det var bare den svenske kvinnen på nettsiden som visste alt om ham nå. Hun hadde vært så langt borte, en anonym stemme i et annet land, nesten en fantasifigur. Aldri hadde han trodd at hun kunne bli så virkelig.

Han presset håndbagasjen i hyllen over flysetet og satte seg. Heldigvis var flyet bare halvfullt, så sannsynligvis ville han slippe å småprate med noen på turen.

Det hadde for øvrig kunnet bli en absurd samtale. «Vel, jeg heter Friedrich Steuer, og jeg er på vei til Sverige for å ta livet av noen … nei, jeg vet ikke akkurat hvem de er …»

Han hadde fundert på å legge igjen et avskjedsbrev til Catherine, de hadde tross alt bodd sammen i tolv år, men han hadde ingen anelse om hva han skulle si.

Hun ville ikke gå fra ham uansett.

2.

Catherine Steuer åpnet døren til det røde teglsteinshuset i Bussardweg i Köln og så ut over gaten, det var ellevte gangen hun gjorde det samme, og denne gangen var hun sikker på at hun hadde hørt skritt utenfor. Hun myste ut i mørket, men det var umulig å se hele gaten foran seg.

Nå som naboene sov, lå de små villatomtene sørgelig øde. En svart katt spaserte nonsjalant over den lave muren mot naboen, og de pelskledde potene beveget seg smidig over de svarte steinene. Selv om Catherine var i helspenn, kunne hun ikke høre når de myke potene tok bakken. Det var så stille at det føltes uvirkelig.

Friedrich var forsvunnet, og hun vekslet mellom uro og rent sinne. Presis klokken ti hadde hun meldt ham savnet. Det var ni timer etter at de hadde spist lunsj sammen i personalkantinen.

Da hadde hun ikke merket noe uvanlig i det hele tatt. Muligens hadde han vært litt mer tilknappet enn vanlig. Men han pleide å være stille og innesluttet. Bare en og annen gang glimtet det til i øynene hans, og det var vanligvis når han tenkte på sex. Han var faktisk fantastisk i sengen, den beste hun hadde hatt, og hun hadde hatt atskillige.

Tilbakeholdenheten hans tente henne. Hun ville beseire ham, bringe ham til vill og grenseløs ekstase, og likevel var det oftest hun som havnet der.

Det var rart, syntes hun, at noe så uviktig som det for gjennom hodet nå. Dette var jo en krise, en livskrise.

Hun dro den lyserøde nattkjolen tettere rundt seg og stirret ut i natten.

Hun kunne ikke forestille seg at han ville gå fra henne frivillig. Han hadde alltid ansett henne som et trofé, og det var nok med et kort blikk i speilet for å innse hvorfor. Med smilehullene, de mørke lokkene og den perfekte figuren var hun mer enn de fleste menn kunne drømme om. Friedrich var dessuten ti år eldre, og verken pen eller særlig sosialt begavet. Men han var intelligent. En gang hadde faren hennes antydet at han hersket over henne, men det hadde hun aldri syntes. Hun stolte på Friedrich – for han visste rett og slett best, og hun gjorde som han sa av samme grunn.

En lampe ble tent i et vindu lenger borte i gaten, og hun skyndte seg inn og lukket døren etter seg.

Entreen var dårlig opplyst, og panelet i brun eik smeltet sammen med eikeparketten i samme nyanse. De hadde tenkt å pusse opp, men det hadde aldri blitt noe av. Men det kunne forresten være det samme nå, for de hadde uansett aldri gjester lenger. En gang i tiden hadde hun elsket fester og ofte skredet fram som en prinsesse med et harem av menn etter seg. Nå var det bare hun og han. Eller var det kanskje bare hun?

Hun begynte å bite på neglebåndene.

Hvordan kunne han bare forlate henne uten et ord?

Tenk om han tross alt hadde møtt en annen? En som klarte å trenge inn under den grå fasaden hans.

Det fantes en himmel der, det var hun sikker på, og tanken på at en annen lyktes i å lokke fram det hun hadde lett etter i mer enn ti år, ga henne mageknip.

Hun fortsatte inn på kjøkkenet og bøyde seg trøtt over oppvaskbenken. En stank av fisk slo imot henne. Det var ikke blitt vasket opp i løpet av kvelden, og hun begynte tafatt og søvngjengeraktig å sette tallerkenene inn i oppvaskmaskinen. Brekninger trengte opp i halsen.

Takk og lov for at Sascha var hos mormoren og morfaren og ikke skulle komme hjem før om noen dager. Om bare Friedrich var hjemme da. Hva skulle hun ellers si til den lille gutten sin? Han var knapt fylt ti og forgudet faren. Han ville forlange et svar, og det eneste hun kunne si, var at hun og Friedrich hadde gått for å spise lunsj, at han hadde sagt at han skulle kjøpe noe etterpå og at han ikke hadde kommet tilbake. Det gikk bare ikke.

Hun måtte gjøre noe.


TIRSDAG 1. MAI

3.

Likdelene som lå strødd og de døde fuglene utgjorde et absurd scenario.

Kriminalinspektør Magnus Kalo sank ned på huk, og den røslige kroppen ristet av ubehag. Det var et mareritt, og likevel kunne han ikke slutte å se på de rundt tjue svarte fuglene som lå spredt utover på bakken foran ham. De så så rolige ut, så hele, som om de når som helst ville riste på seg og fly av gårde. Klokken hadde nettopp passert åtte om morgenen, og han lot raskt blikket sveipe over den lille grusveien.

Det var først da han hadde kommet helt nær han hadde sett menneskedelene, hodet som lot til å ha rullet ned i veikanten og den ille tilredte kroppen som lå halvveis skjult av kratt i grøften.

Selv om han hadde vært forberedt på at det ville bli et ubehagelig syn, kjente han hvordan musklene nå trakk seg sammen i mellomgulvet.

Litt lenger borte i veien sto en utbrent bil, og lukten av brent gummi stakk skarpt i den ellers svale vårluften.

Det var som om det svarte karosseriet reiste seg som et stort skjelett mot det spirende grønne.

Det var en sånn kontrast. Det bestialske stemte ikke med skogens stillhet eller vårfuglenes kvitring.

Magnus tvang blikket vekk og så i stedet ned mot badeplassen som kunne skimtes mellom trærne. Det var en fin strand der nede, ikke større enn at den ble trang om to familier var der samtidig. Sivet rundt omkring ga god ly mot vinden, det husket han siden han hadde vært her og grillet en gang sammen med Linn og jentene i fjor vår, da de nettopp hadde flyttet til Åkersberga.

Han reiste seg sakte opp og kjente hvordan beina som vanlig strittet imot. Så tok han et par skritt nedover veien med hånden over øynene som skygge for solen. Fra høyden kunne han se nesten hele vannet, det var omgitt av skog på alle kanter og var så lite at en god svømmer lett kunne ta seg over til den andre siden. Et og annet hus tittet diskré fram mellom granene, ellers fantes det ikke spor av sivilisasjon.

Han snudde seg mot åstedet igjen. For litt siden hadde dette vært et idyllisk sted, men nå var idyllen tilsmusset. Snart ville området oversvømmes av kriminalteknikere og politifolk av alle slag. Og Valsjön ville aldri mer bli den samme, i hvert fall ikke for ham.

Magnus tok et par skritt nærmere hodet i veikanten og strakte seg fram. Det gikk ikke an å slå fast om det hadde tilhørt en mann eller en kvinne, insektene derimot var tydelige å se. De rørte seg som små prikker i det svartnende blodet, og han antok at de allerede nå var i full gang med å legge eggene sine.

*

Han kunne vagt høre nærpolitiet rope til hverandre oppe ved bilveien noen hundre meter unna. Det virket som de allerede var på vei tilbake til stasjonen i Åkersberga sentrum.

Magnus noterte at avsperringene deres var tilstrekkelige, og deretter så han ned på hodet igjen.

Hele situasjonen var dypt ubehagelig, og han lurte på om han ville få en sånn pussig krampe i hånden igjen som han hadde begynt å få i det siste. Av en eller annen grunn lot krampen alltid til å komme når han følte seg som mest stresset.

Han sprikte med fingrene, men sluttet straks idet Roger Ekmans bil kom rullende nedover bakken. Den tykkfalne kollegaen vinket jovialt gjennom ruten, og det vinterbleke ansiktet lyste hvitt inne i bilen.

Da han noen minutter senere gikk ut av bilen, forsvant det muntre oppsynet som ved et trylleslag, og han så i stedet perpleks bort på åstedet.

Magnus gikk bort til ham.

«Uhyggelig, ikke sant?»

«Mhm … Er teknikerne på vei?»

«Ja, de reiste fra byen samtidig som deg, så de burde komme hvert øyeblikk. Jeg ba dem parkere oppe på bilveien så de ikke ødelegger noe.»

Roger skjelte litt flau på bilen sin som sto parkert noen meter lenger oppe på gangveien.

«Det skal være varmt i vannet her, sies det», sa Magnus med en gest mot stranden. «Jeg hadde tenkt å bade her i sommer.»

«Ikke like fristende nå, hva?» Roger tok et lommetørkle opp fra lommen og snøt seg.

«Nærpolitiet sa at det var en mann som hadde ringt i natt. Han bor tvers gjennom skogen et sted ditover.» Magnus nikket mot vannet. «Han hadde hørt et stort, jævlig smell helt tydelig.»

«Når?» Roger stappet lommetørkleet i baklommen.

«Rundt midnatt. Men han hadde ikke sett alt dette, sa de.» Magnus nikket mot veien. «Bare at det kom røyk herfra, og det er jo ikke så rart på Valborgsmesseaften akkurat, når det blir tent bål overalt. Jeg er faktisk forundret over at han ringte politiet i det hele tatt.»

Roger strakte på nakken.

«Vi kan vel gå og snakke med ham nå, og komme tilbake senere? Det høres jo ut som om teknikerne er i gang der oppe, og hundepatruljen kommer vel også straks.»

«Ja, vi går», sa Magnus lettet over å få gå derfra. Han kunne allerede høre hvordan bildører slo igjen oppe ved bilveien.

«Er alt i orden med deg? Du ser ut som om du har sett et spøkelse», sa Roger da de begynte å gå nedover bakken mot vannet.

«Takk, det går bra.» Ordene kom stivt, og Magnus kjente hvor falskt de lød. Nervene satt utenpå etter det forbannede legebesøket i går. En måned skulle prøvene ta, og så skulle han få greie på hvorfor beina levde sitt eget liv om nettene og hvorfor kroppen fikk kramper og kranglet. En måned i uvisshet. Selv om han ikke ville være ved det, var han aldeles livredd. Ikke bare for sin egen skyld, men også for småjentene sine, Moa og Elin. Hvordan ville det påvirke dem om han ble alvorlig syk? Legen hadde heller ikke beroliget ham, tvert imot, han hadde presentert en liste med helt vederstyggelige alternativer. Parkinson, MS, skader på nervesystemet. Og så det verste, det som fikk det til å vri seg i magen på ham: hjernesvulst. Ordet flagret rundt i hodet på ham, og det føltes som om han var i fritt fall.

4.

Bosse Brovall hadde en utsøkt samling hvite Volvo 240 utenfor det røde teglsteinshuset sitt. Selv om noen av dem manglet hjul, var karosseriene skinnende rene og velstelte. Magnus så på dem med en viss begeistring før han oppdaget et lite griseliknende ansikt som kikket ut gjennom et av vinduene i villaen. Like etter kom mannen ut på trammen iført en blå arbeidsoverall som strammet urovekkende over magen. Han var en kraftig kar med grove hender og en pris snus skjøtesløst kjørt inn under leppen.

«Hallo!» ropte han. «Er dere fra politiet? Dere har jo allerede vært her!»

Magnus og Roger stilte seg i trappen et par trinn nedenfor ham.

«De var fra nærpolitiet. Vi er fra drapsavsnittet.» Magnus holdt rutinert opp legitimasjonen sin mot mannen.

Han bøyde seg fram og kikket nærmere på den.

«Jaså, snakker dere ikke med hverandre, dere? Eller er dere en slags overkikadorer som skal ta over?» Han klukklo høyt – åpenbart fornøyd med den politifaglige observasjonen – og en rad gule tenner kom til syne i munnen hans.

«Noe i den duren», sa Magnus smilende.

Roger så ikke like blid ut.

«Er det du som heter Bosse?»

Mannen nikket.

«Du hørte et smell i natt. Når hørte du det?»

«Noen minutter over midnatt. Siden det var Valborg, satt jeg og så på tv, en kan faen ikke gå og legge seg slik som de smeller med fyrverkerier nå for tiden. Det kunne holdt med nyttår, skulle en mene. Hunden ble så redd at han smatt inn på dass og satt bak doskålen hele natten. Tenker ikke på dyra, de der. Hvor morsomt er det egentlig med en masse …»

Magnus avbrøt ham:

«Hva gjorde du da?»

«Hva mener du? Da jeg hørte smellet?» Bosse viftet med hånden bortover mot skogen. «Ja, det var et brak uten like, skal jeg hilse og si, så jeg gikk opp på knausen her bak så jeg kunne se noe. Det gjorde jeg også, det røk svart som helvete der borte. Men jeg så bare det … ikke det der andre. At noen var død, fortalte politiet meg i morges, da de hadde vært der.» Han ristet på hodet. «Forferdelige greier.»

«Så det kom ingen politifolk til stedet før i morges, mener du?»

Roger rynket pannen.

«Nei, ikke vet jeg, de sa det nettopp, men de hadde vel fullt opp med fyll og annet i sentrum. De trodde vel bare at det var noe rykende fyrverkeri.»

Roger henvendte seg igjen til Bosse.

«La du merke til noe annet i natt?»

Mannen lot tungen spille litt planløst rundt i kinnene.

«Nei, jeg tenkte at det bare var noen ungdommer. De pleier å kjøre med mopedene sine her ute iblant, så jeg trodde det var de som fant på noe jævelskap. Det var derfor jeg ringte.»

Magnus dro hånden gjennom håret. Hodet som hadde ligget i gresset, de merkelige fuglene – det var ingen ungdommer med mopeder som sto bak det.

«Hva driver du med til hverdags? Jobber du med dyr?» sa han.

«Nja, jeg har noen sauer, men jeg reparerer biler også. Sauer koster nesten mer enn hva de gir nå for tiden, spesielt nå med de forbannede Riala-ulvene.»

«Har du hatt ulv her?» Magnus fnyste for å unngå å puste inn en eim av dyrelort som for forbi i den svale morgenluften.

«Nei, men innhegningen må jo utbedres», sa Bosse. «Dere vet, ulven tok en hund her i Åkersberga i fjor, bare tarmene igjen! Og en bonde oppe i Norrtälje mistet trettito får. Trettito! De burde skytes på flekken, de forbannede krekene.»

Rogers korte hals fikk plutselig røde flekker.

Magnus så urolig på ham. Det var best å avslutte, en ulvens forsvarstale var mer enn han maktet denne morgenen.

«Da takker vi for hjelpen. Kom, Roger», sa han kjapt, som om han kalte på en hund som skulle til å gneldre.

Roger nikket surmulende.

Magnus ga visittkortet sitt til mannen.

«Gi en lyd om du kommer på noe mer.»

«Ja da.»

De hadde knapt kommet ned trappen da Bosses hese stemme hørtes bak dem.

«Var du forbi her i går, forresten?»

«Nei, hvorfor …?»

«Nei, jeg tok nok feil. Det var vel en som liknet deg.»

«Det var altså noen her i skogen i går?»

«Ja, det gikk noen forbi oppe på høyden, ovenfor huset mitt. En liten fyr.»

«Som liknet på meg?» sa Roger.

«Nettopp.»

«Hva var det som liknet?»

«Håret, og så høyden.»

«Liten, satt og gråhåret, altså», sukket Roger.

Bosse smilte.

«Når var dette?» spurte Magnus.

«Vet ikke. Rundt lunsjtider, kanskje.»

«Er det flere som bor i nærheten? På denne siden av vannet?»

«Ja, på høyre side av den store veien der oppe har dere hele rekkehuspakket, de er i hundretall, det må dere ha sett da dere kom der oppe.»

«Ingen andre?»

«Å jo, det ligger noen småhus her. Nærmest stranden bor det et ungt par, de har et gult trehus i hellingen ned mot vannet. Hvis dere går langs vannkanten fra badeplassen, kan dere ikke unngå å se det.»

Magnus og Roger sa adjø og forlot Bosse og Volvoene. De gikk i taushet. Det var en fin dag, mild og vindstille. Den kunne vært perfekt.

5.

Mannen rev av seg jakken. Først nå så han at den var dekket av størknet blod, og en bølge av redsel for over ansiktet hans. Han satt lutet med ryggen mot en kald stein, og akkurat nå var den det eneste som holdt ham oppe. Kroppen kjentes nesten ryggradsløs, og han kunne høre sine egne åndedrag, korte og brå. Han hadde sprunget så lenge nå, og hele tiden hadde han holdt seg borte fra veien, selv om han innså at det ikke ville holde i lengden. Han var jo nødt til å komme seg tilbake til huset. De trengte ham, klarte seg ikke uten ham.

Plutselig snørte halsen seg sammen, og det føltes som om han ikke fikk luft. Den fysiske reaksjonen sjokkerte ham, men da han prøvde å rope på hjelp, var lyden knapt høyere enn hvesing. Han falt hodestups i bakken, og kroppen skalv av sammentrekninger samtidig som lukten av fuktig løv og jord trengte seg inn i de vidåpne neseborene.

Tankene flimret vilt og galt, som om han kjørte karusell i fylla. Alt kom tilbake til ham: mannen som hadde stått gjemt i skyggene, skrekken, øksen som hadde blinket til i hånden hans. Og så hans egen rasende vrede, den som hadde fått alt annet til å forsvinne.

Hva hadde han gjort? Han pustet tungt og mintes det første brevet som hadde kommet for noen måneder siden, det som hadde forandret alt. Du skal dø. Så tørt og konstaterende.

Han hadde først blitt forbløffet, siden rammet av panikk, og han hadde kastet de første brevene i søppelet. Etter det hadde det ikke kommet flere brev på en stund. Men så hadde det begynt igjen, mer intensivt, ja, nesten hver dag hadde det kommet et nytt: tretti dager igjen, tjueni dager igjen, tjueåtte … snart tid for ditt …

Ansiktet var klebrig av kaldsvette, og han tørket seg i pannen. Furukronene vaiet langt over hodet hans. Først nå kjente han en dunkende smerte i leggen, og han la seg på siden og dro famlende buksebeinet opp. Kuttet i leggen var så dypt at han kunne skimte det hvite beinet innenfor. En kraftig jernsmak trengte opp i halsen. Blodtap. Hjernen slo alarm, og han så ned på neglene. De var blå. Med en kraftanstrengelse rullet han over på rygg. Han visste hva han måtte gjøre for å få i gang blodsirkulasjonen, og han prøvde å strekke beina mot grantoppene. Han kom halvveis før strømmen gikk og alt ble svart.

6.

«Jeg kunne fått deg til sengs om jeg ville.»

Mattias Carlén smilte et bredt, selvtilfreds smil.

Linn Kalo skjøv journalen ut fra seg og vendte trøtt blikket mot den velkledde, unge mannen. Han så provoserende på henne, ville ha en reaksjon.

Hun sukket trøtt, og følte seg sliten. Hun trengte ro. Ro i sjelen og ro rundt seg. Ingen skarpe, slitsomme mennesker som forsøkte å krype under huden på henne.

Sannheten var at hun aldri riktig hadde hentet seg inn igjen etter at hun ble trukket inn i en av Magnus’ politietterforskninger. Hun hadde blitt tvunget til å ta livet av et annet menneske. Og selv om hun visste med seg selv at den psykisk syke mannen uten tvil hadde drept både henne og familien hennes om han hadde fått sjansen, hadde hun fremdeles ikke klart å få kontroll på skyldfølelsen. Hun håpet bare at de femårige døtrene hennes, Moa og Elin, ikke skulle merke hvor dårlig hun tross alt hadde det, men intuisjonen deres var sterkere enn bjørnetråd, så hun gjorde seg ingen forhåpninger.

Den unge mannen rettet på slipset. Han hadde et begjærlig drag om munnen, og øynene søkte mot Linns bryst, som avtegnet seg svakt under den hvite blusen. Diskré la hun armene i kors. Unngå å handle refleksaktig på upassende atferd inngikk i jobben hennes som terapeut, selv om det var vanskelig.

Hun så inn i hans nå litt slørete øyne. Blikket var lukket, som om han egentlig var et annet sted, og hun hadde ingen vansker med å forstå hva han tenkte på. Hun tvilte ikke et øyeblikk på at kollegaen Lena Eks tidligere diagnose var korrekt. Hun skjelte på sammenfatningen hennes i journalen:

Sexavhengig, selvdestruktiv atferd med risiko for helsen, unormalt behov for og opptrapping av seksuelle aktiviteter.

Spørsmålet var om Mattias var særlig mottakelig for terapi for tiden. Oppførselen hans gjorde henne mildt sagt skeptisk. Men han var i alle fall her, det var et skritt i riktig retning.

«Jeg forsto også at det var en feilbestilling, siden det er helg», sa han. «Lena må ha vært litt forvirret da hun bestilte time, men jeg er glad for at du kunne ta imot meg likevel.»

«Det er helt i orden.» Linn så ettertenksomt på ham. Hun hadde ikke syntes det ville føles bra å si nei til en pasient i siste liten, og Magnus var uansett ved Valsjön og jobbet i dag.

«Takk, i hvert fall.»

Linn nikket og skjøv fra seg tankene på Moa og Elin, som akkurat nå var hos den nye naboen deres, en eldre dame som het Monika.

«Vil du?» sa Mattias uventet og ga henne et finurlig blikk.

Hun overhørte spørsmålet hans.

«Hvor mye av tiden din går med til sex og porno?» spurte hun i stedet.

«Jeg kan nok skvise deg inn. Du vet at jeg kan få deg til å stønne», spant han på sitt.

Linn kjente hvordan sinnet boblet opp i henne.

«Du har selv kommet hit for å få hjelp, ikke sant? Så hva synes du om at vi dropper sånt tull som det der?»

Mattias begynte tvangsmessig å gre gjennom det lyse håret med fingrene.

«Jeg har forstått at du har problem med relasjoner?» fortsatte Linn med en iskald tone.

Han tok hånden ned og så usikkert ut gjennom vinduet bak henne. Et øyeblikk minnet han mer om et irettesatt barn enn om den tjuesju år gamle bankmannen han var. Linn kjente svakheten hans og bøyde seg fram. Hun hadde slett ingen planer om å slippe ham nå.

«Jeg har lest journalen din, Mattias. Hele lønnen din går med til å finansiere sexbehovet ditt, og du er fryktelig redd for at arbeidskollegaene dine skal få kjennskap til misbruket ditt», sa hun og gikk rett på sak.

Mattias så med ett blekere ut, og hun mente å se at han kjempet med seg selv. Hun syntes nesten synd på ham, men likevel avventet hun reaksjonen hans, og den tomme tausheten mellom dem strakte seg ut til noe som føltes som en evighet. Til slutt åpnet han munnen og mumlet:

«Ja vel, da. Jeg har et problem. Jeg vet ikke hva jeg skal gjøre.»

Linn lente seg tilbake i stolen. Nå kunne de begynne.

*

En halvtime senere, da Mattias Carlén lettere slukøret hadde satt seg inn i sin lyseblå Mercedes og kjørt hjem, bøyde hun seg dypt over skrivebordet og skrev:

Ukontrollert, selvdestruktiv atferd som har økt det siste året. Blåser i det meste i livet utenom dette, ser på porno og onanerer til og med på jobben. Seksuelle fantasier som primær forsvarsstrategi. Selvdestruktiv. Ønsker å slutte med atferden, som han opplever som svært skamfull, men later til å være forhindret av et veloppbygd system av selvbedrageri og løgner.

Antatt mislykkede relasjonstilknytninger til foreldrene.

Linn vippet på stolen og la beina på bordet. Hun følte seg relativt sikker på at hun kunne få skikk på Mattias Carlén, eller i hvert fall få ham til å ha det bedre. Det ville kanskje ta tid, men det var trolig ikke noe problem. Behandlingstiden kunne alltids forlenges om det behøvdes.

Hun la hendene i nakken. Det hadde vært bra for henne å slutte i jobben på Huddinge sykehus, ikke bare fordi den private Täbykliniken lå bedre til rent geografisk, men tempoet var også roligere. Hun hadde bare halvparten så mange pasienter nå, og det ga henne muligheten til å engasjere seg dypere, selv i mindre akutte tilfeller som Mattias Carlén.

7.

Granskogen ved Valsjöns strand var uvanlig tett, undervegetasjonen hadde i mangel på sollys forsvunnet helt, og overflaten besto kun av råtnende barnåler.

En smal sti førte gjennom det brune landskapet, her og der besudlet av ølbokser og annet skrot fra festende ungdommer som hadde grillet ved stranden og senere søkt seg inn i mørket av en eller annen årsak.

Roger vek irritert unna en tørr grankvist som slo mot ansiktet.

«Det rekkehusområdet som ligger i motsatt retning, hvor stort er det egentlig?» ropte han.

Magnus snudde seg mens han fortsatte framover på stien.

«Enormt, tror jeg. Det er et sånt masseområde fra seksti- og syttitallet.»

«Jeg har aldri likt slike områder med bare like hus», murret Roger bak ham.

«Det er det vel ingen som gjør? Men det er bra for ungene, mange barn og sånn. Moa og Elin hadde elsket det.»

«Men dere bor vel i rekkehus?»

«Ja, selv om en gammel trerekke med fem hus er noe annet, og forresten bor det bare pensjonister rundt oss. Merkelig nok har jeg ikke sett en eneste unge leke i området siden vi flyttet til Österskär, og jeg tror ikke at Linn har sett noen, hun heller.»

Roger fnyste.

«Det er ikke merkelig i det hele tatt. Det er andre tider nå, barberblad i eplene og sånt.»

«Barberblad i eplene?» Magnus tok en hvilepause og snudde seg.

«Nei … Det var bare noe jeg så på tv. I USA har barn som har vært ute på halloween, fått epler med barberblad i. Foreldrene våger knapt å slippe ungene ut lenger der borte.»

«Ja, de har vel litt flere galninger der.» Magnus begynte å gå igjen.

«Vet du?» sa Roger. «På visse steder i USA samler de sammen de pedofile i kirker på halloween, og lar dem sitte der og kukelure mens ungene er ute og tigger godteri.»

«Det er kanskje bra.» Magnus ville avslutte temaet, men Roger fortsatte iherdig. «Flaks at jeg ikke har barn. Det er visst andre tider nå, selv fikk vi være ute når vi ville.»

«Ja.»

«Hva skal du og Linn gjøre med Moa og Elin når de blir store nok, da? Skal de få løpe rundt som de vil?»

Magnus økte farten. Han sov fremdeles ganske dårlig om nettene etter fjorårets hendelser, da familien ble forfulgt av en gal mann, og uroen for døtrene hadde ikke lagt seg.

«Etter hvert må de nok få løpe fritt rundt», mumlet han og sparket til en stein. «Men det er vel et par år igjen til vi trenger å tenke på det.»

«Barberblad i eplene», hoiet Roger bak ham.

Magnus snublet. De forbannede beina ga etter igjen.

Landskapet forandret seg rundt dem, og skogen var nå mer åpen og blandet. Den fredelige naturen fikk Magnus til å føle seg litt bedre, samtidig ante han at han måtte være bedøvd på en eller annen måte. Han hadde tross alt sett et inferno av menneskelige levninger for under en time siden. Det kunne vel ikke være normalt å kjenne seg så uberørt?

Leppene smalnet. Ingen lot til å forstå hvordan denne jobben var, hvordan det slet på en. Han gjorde et stort byks over en mosegrodd trestamme, og Roger peste forbi ham med skinnjakken på armen. Roger visste det selvsagt, men likevel hadde Magnus aldri blitt klok på den mannen. Hadde hans grenser også blitt uklare?

Magnus trakk inn den milde skogluften i lungene. Nå kunne de skimte det gule huset Bosse hadde fortalt om. Det lå vakkert til i en lysning et steinkast fra vannet. Fra skorsteinen puffet det gråhvit røyk som fort lette seg opp blant tretoppene og ble oppløst på den blå vårhimmelen. Da de kom nærmere, kunne de se en fyldig, ung kvinne med svartfarget hår som sto og hogget ved på tunet. Hun så forbauset opp da Magnus og Roger kom klampende mot henne gjennom skogen. De hadde tydeligvis også blitt sett inne fra huset, for idet de kom opp på bakketoppen, gikk døren opp, og en hengslete og nesten likblek ung mann kom ut i solen.

Kvinnen smilte undrende mot dem, og den kvisete unggutten gikk bort til henne.

«Hei. Magnus Kalo. Vi kommer fra drapsavsnittet.»

«Oskar Wallgren», sa den unge mannen. «Dette er Jossan.» Han nikket mot kvinnen, som egentlig minnet mer om en jente. Magnus tippet at hun ikke var mer enn atten-nitten år.

«Det er begått en forbrytelse her i nærheten i løpet av natten, og vi lurer på om dere kanskje har sett noe uvanlig, eller vet noe om det?» sa han.

«Hva har skjedd?» spurte kvinnen.

«En person har mistet livet her i nærheten», sa Roger.

Hun stønnet uventet og for opp med hånden til munnen. Kjæresten så like oppjaget ut.

«Vet dere noe om det?» Magnus så spørrende på dem.

«Vi … vi så noen i natt», sa kvinnen.

«Noen?» Magnus’ stemme lød plutselig skarp.

Unggutten stammet nervøst.

«Eh … altså ja, vi vet det ikke sikkert, altså, men det var en pussig fyr her.»

Magnus hevet øyenbrynene.

«Det var etter tolv, tror jeg. Vi hadde fest. Jossans lillesøster og typen var her, og en kompis av meg. Vi testet ut om det gikk an å bade, men det var svinekaldt i vannet, så vi gikk hjem i stedet, og da var det noen her oppe ved huset vårt. Han halvveis lå på trappen, liksom.»

«Hvordan så han ut?»

«Han var ganske liten, mindre enn meg, i førtiårene, kanskje. Jeg vet ikke helt. Han sprang av gårde inn i skogen da vi kom.»

Roger så på Magnus, og deretter tilbake på den unge mannen.

«Liknet han på meg?»

«Vet ikke helt. Kanskje.»

«Hva gjorde han, da?»

«Han så ikke ut til å ha det så bra, han lå liksom sammenkrøpet, som om han hadde vondt eller noe.»

«Men så spratt han opp og løp?» sa Roger.

Den unge mannen så usikker ut.

«Ja, men han haltet liksom av gårde.»

Roger kremtet. «I hvilken retning forsvant han, da?»

«Ditover.» Den unge mannen nikket inn i skogen bak huset.

«Hvor kommer man om man fortsetter den veien?»

«Til Skärgårdsstad, et nytt boligstrøk. Ganske stort», skjøt Magnus inn. «Det ligger noen kilometer unna, på andre siden av skogen.» Han henvendte seg til paret.

«Hva gjorde dere da mannen løp av sted?»

Jossan så slukøret på ham.

«Ingenting. Vi gjorde ingenting. Burde vi ha gjort noe?»

8.

Da Magnus mange timer senere kom hjem, rusket en isende vårbris i løvet utenfor det herregårdsrosa rekkehuset. Han låste opp ytterdøren og gikk inn i den mørke entreen. Så lukket han den stille etter seg og hengte jakken inn i skapet, uten å bry seg med å skru på lyset.

Selv om de hadde banket på dører og lett aktivt rundt Valsjön, hadde de få spor å gå etter før den tekniske undersøkelsen var ferdig. Magnus satte sin lit til den utbrente bilen og den blodige øksen som kriminalteknikerne hadde funnet oppe på grusveien. Det unge paret og Bosse Brovalls historier var i og for seg også interessante, spesielt siden de kunne beskrive samme mann som hadde oppholdt seg i området.

Det som forvirret ham litt, var at det fantes så få vitner ellers. Valborgsmessenatten var tross alt en natt da det var mange mennesker ute og festet, men kanskje holdt de seg til de varme bålene og de opplyste boligområdene?

Han kjente avsmak. Visst hadde han sett øksemord en gang før, men en halshogging? Det var grotesk. Det måtte ha vært en fullstendig galning som hadde gått løs.

Han snudde seg, og mer hørte enn så Linn som nærmet seg med myke skritt.

«Hei, kjære.»

Hun la armene om ham, og den myke berøringen avbrøt tankene hans.

«Hvordan gikk det ved Valsjön? Har det gått bra?»

«Sånn passe. Vi har ganske lite å gå ut fra foreløpig.» Han ga henne et kyss. «Sitter du i mørket og sturer?»

«Nei, lyset er på inne i stuen. Jeg så på nyhetene.»

«Når sovnet Moa og Elin?»

«De sover ikke ennå, de sitter og tegner i Moas seng. De fikk være oppe litt lenger i dag.»

Magnus så at det lyste svakt under Moas dør og gikk bort og åpnet den. Jentene hadde krøpet opp i et hjørne av sengen og var langt borte i en bedre verden.

«Hei, pappa.» Elin tittet forundret opp på ham under den mørke luggen før hun igjen vendte blikket mot tegningen. Moa virket fraværende.

«Hva tegner dere?»

Begge mumlet noe om Star Wars-romskipet før de energisk fortsatte å tegne. Han trakk seg tilbake til stuen og slo seg ned ved siden av Linn i sofaen.

Hun la hodet mot skulderen hans.

«Det var ikke festlig i dag, Linn», sa han trøtt. «Rene slakten, og dessuten lå det noen døde svarttroster som strøssel over det hele. Jeg har aldri sett noe liknende.»

Linn så forbauset på ham.

«Fugler? Hva hadde de dødd av?»

Magnus trakk på skuldrene.

«Aner ikke. En veterinær får se på dem, det blir interessant å høre. Og jeg ser fram til å ta del i teknikernes jobb også. De burde ha funnet noe, det går nesten ikke an å gå berserk med en øks uten å legge igjen noen spor.»

Linn dempet lyden på tv-nyhetene.

«Så det var en øks?»

«Ja, det må det ha vært. Det lå en på grusveien. Og så sto det en utbrent bil på stedet, men skiltene var så ødelagte at de ikke gikk an å lese.»

Linn så interessert ut.

«Og hvem er den døde?»

«Vi vet ikke ennå. Et ungt par som bor i nærheten, hadde sett en mann ved huset deres om natten, en liten fyr i førtiårene. Det kan være gjerningsmannen. Han var skadet også, så det har kanskje dreid seg om en slags krangel.»

Magnus reiste seg fort.

«Du, jeg glemte at jeg må sjekke e-posten.»

Linn så bekymret på ham.

«Bare ikke engasjer deg for mye, du vet hvordan det kan gå.»

Magnus viftet avvergende med hånden.

«Ikke vær urolig. Jeg tar det forsiktig for tiden.»

Linn skrudde opp lyden på tv-en igjen.

«Jo da», murret hun.

Magnus gikk ut på kjøkkenet.

*

To timer senere, da Magnus hadde gått gjennom vitneforklaringene som var lagt inn i systemet, lå han lys våken i sengen. Det føltes som om han hadde drukket fem kopper kaffe. Det kriblet til og med i armene nå. Linn hadde sovnet, og brystkassen hevet seg rolig og regelmessig i takt med åndedrettet. Han boret nesen inn i overarmen hennes slik han pleide, sugde inn duften hennes, men likevel fikk han ikke sove. Det var ikke bare kriblingen i beina som forstyrret ham. Bildene av hodet som hadde trillet ned i grøften og de svarte fuglene dukket opp hver gang han lukket øynene. Hvorfor hadde svarttrostene dødd? Var de skremt i hjel av fyrverkeriet? Han hadde lest om noe sånt i en avis en gang. «Den mystiske fugledøden» hadde de kalt det, men da hadde det vært kråker hvis han ikke husket feil.

Hvor lenge ville det gå før denne spektakulære hendelsen lekket til mediene? Drept person omgitt av døde fugler. Han kunne allerede nå se spekulasjonene for seg.

Noe annet som forstyrret ham, var at ikke en eneste fugl hadde hatt ytre skader. Det hadde ligget minst tjue på grusveien, og han hadde ikke sett at noen av dem blødde. Ikke en eneste.

Han drev inn i en døs, og tankene ble mer og mer drømmeliknende. En dokumentarfilm om padder som dalte fra himmelen, dukket opp i hodet. Så sto han med ett ved Valsjöns strand og så hvordan vannet rørte seg, det boblet som en kokende, fresende svart gryte. Det er paddene, tenkte han, det er paddene.

Han drømte merkelig hele den natten, om krypdyr, fugler og kreft som vokste i kroppen – og han var redd. Flere ganger våknet han badet i svette, og det hjalp ikke at han hadde Linns varme rygg tett inntil brystet.

